11 vas oor betogings in VentersdorpBetogings in Ventersdorp (Oktober 2018) Foto: ANA Minstens 11 persone is in hegtenis geneem in verband met gewelddadige betogings Woensdag in Ventersdorp, Noordwes. Kapt. Sam Tselanyane, woordvoerder van die polisie, het gesê die persone sal waarskynlik aangekla word van openbare geweld wanneer hulle in die Ventersdorp-landdroshof verskyn. Ventersdorp het Woensdag tot stilstand gekom toe inwoners hul betogings voortgesit het. Sello Dassie, leier van die gemeenskap, het gesê die betoging sal voortduur totdat die regering gestand doen aan sy belofte in 2006 van die N14-ontwikkelingsprojek. Die N14-projek sluit onder andere ŉ winkelsentrum, meenthuise, toerisme- en landboutrekpleisters in. “Ons sal nie rus totdat die N14-projek op die been gebring is nie,” het hy gesê. Ondernemings in die dorp moes hul deure sluit terwyl diegene wat nog in Tshing oop was, nie basiese goedere soos brood of lugtyd beskikbaar gehad het nie. Een van die winkeliers het aan klante gesê hy het nie meer voorraad nie. Nog voor hulle kon sê wat hulle graag wou koop, het hy gesê hy het nie enigiets nie. Foto: ANA Een van die inwoners, wat anoniem wou bly, het gesê hulle kon al sedert Maandag, toe die betogings begin het, nie meer kos koop nie. “Ons het nie meer kos nie. Ons kan nie kosmaak nie, want ons het nie kos nie. Die winkels se voorraad het binne drie dae opgeraak.” By die enigste winkel in die dorp wat oop is, kos ŉ 440 ml-koeldrank R18. Die polisie monitor die situasie en het gesê dit was teen Woensdagaand kalm. Maroela Media het vroeër berig daar was botsings tussen die polisie en betogers Woensdagmiddag in Tshing naby Toevlug. Inwoners het die polisiebeamptes met klippe bestook en die polisiebeamptes moes van traangas en rubberkoeëls gebruik maak om die skare uitmekaar te dryf. Betogers beskuldig die polisie daarvan dat hulle agternagesit word selfs wanneer hulle van die groot paaie wegbeweeg het. “[Die polisie] het op ons geskiet toe ons op die sportgronde was. Hulle het ons aangeval. Hulle het oorlog verklaar,” het een van die betogers gesê. Hy het bygevoeg een van die polisiebeamptes het gebloei nadat ŉ klip hom getref het.